Arrigo Miglio

Arrigo Miglio (San Giorgio Canavese, 18 de argiolas 1942) est unu cardinali e archipìscopu catòlicu italianu, de su 16 de donniasantu 2019 archipìscopu emèritu de Casteddu e de su 6 de mes'e ladàmini 2022 aministradori apostòlicu de Igrèsias.

 Biografia 
Nascit in San Giorgio Canavese, in provìncia de Torinu e diòcesi de Ivrea, su 18 de argiolas 1942.

 Pesadia e ministèriu satzerdotali 
Su 23 de cabudanni 1967 est ordinau presbìteru, in sa crèsia parrochiali de Santa Maria Assunta in San Giorgio Canavese, de su pìscopu Luigi Bettazzi.

In su 1990 est nominau assistenti eclesiàsticu generali de s'Assòtziu Ghias e Scouts Catòlicus Italianus; at a mantenni s'incàrrigu finas a su 1997.

 Ministèriu obispali 

 Pìscopu de Igrèsias 
Su 25 de martzu 1992 su papa Giuanni Pàulu II ddu nòminat pìscopu de Igrèsias; sucedit a Giovanni Cogoni, dimìtidu·si po cròmpidas làcanas de edadi. Su 25 de abrili arricit s'ordinatzioni obispali, in sa catedrali de Santa Maria Assunta de Ivrea, de su pìscopu Luigi Bettazzi, co-cunsagrantis s'archipìscopu Ottorino Pietro Alberti e su pìscopu Giovanni Cogoni. Su 14 de làmpadas pigat possessu de sa diòcesi.

 Pìscopu de Ivrea 
Su 20 de freaxu 1999 su matessi papa ddu nòminat pìscopu de Ivrea; sucedit a Luigi Bettazzi, dimìtidu·si po cròmpidas làcanas de edade. Su 25 de abrili sighenti pigat possessu de sa diòcesi.

Est elìgiu segretàriu de sa Cunferèntzia obispali piemontesa e presidenti de su comitau scientìficu e organizadori de is chidas sotzialis de is catòlicus italianus e membru de sa Cumissioni obispali de sa CEI pro is problemas sotzialis e su traballu, sa giustìtzia e sa paxi. Su 27 de abrili 2010 est nominau membru de sa Cumissioni obispali de s'Almu collègiu Capranica.

 Archipìscopu de Casteddu 
Su 25 de freaxu 2012 su papa Beneitu XVI ddu nòminat archipìscopu metropolita de Casteddu; sucedit a Giuseppe Mani, dimìtidu·si po cròmpidas làcanas de edadi. Su 18 de abrili sighenti pigat possessu canònicu de s'arcidiòcesi po procura. Su 22 de abrili lompit in Casteddu. Su 24 de abrili intrat in manera solenni in s'arcidiòcesi, cun una cerimònia in Bonària. Abarrat aministradori apostòlicu de sa diòcesi de Ivrea finas a s'intrada de su sucessori Edoardo Aldo Cerrato, acontèssiu su 7 de santugaine 2012. Su 29 de làmpadas 2012 arricit su pàlliu de su papa, in sa basìlica de Santu Pedru in Vaticanu; su 3 de cabudanni est elìgiu presidenti de sa Cunferèntzia obispali sarda.

Su 18 de trìulas 2017, cumprendi 75 annus, presentat sa rinùntzia cosa sua po cròmpidas làcanas de edadi; in su mese de cabudanni sa nuntziadura apostòlica in Itàlia ddis comùnicat sa decisioni de papa Franciscu de ddu cunfirmai po dus annus prus a sa ghia de s'arcidiòcesi. Su 16 de donniasantu 2019 su matessi papa acollit sa rinùntzia cosa sua; ddis sucedit Giuseppe Baturi, de su cleru de Catània, fintzas a como sutasegretàriu de sa Cunferèntzia Obispali Italiana. Abarrat aministradori apostòlicu de s'arcidiòcesi finas a s'intrada de su sucessori, acontèssiu su 5 de gennàrgiu sighenti.

 Cardinalau 
Su 29 de maju de su 2022, acabendi su Regina Caeli, papa Franciscu at annuntziau sa creatzioni sua a cardinali. In su concistoru de su 27 de austu benienti est stau creau cardinali cun su tìtulu de Santu Clementi. Poita ca tennit giai otanta annus, no at a essi cardinali eletori in su conclave.

Su 6 de mes'e ladàmini de su 2022 su papa Franciscu ddu nòminat aministradori apostòlicu de Igrèsias, a s'arrenùntzia de su pìscopu Giovanni Paolo Zedda po làcanas de edadi.

 Genealogia obispali 
Sa genealogia obispali est:

 Cardinali Scipione Rebiba
 Cardinali Giulio Antonio Santori
 Cardinali Girolamo Bernerio, O.P.
 Archipìscopu Galeazzo Sanvitale
 Cardinali Ludovico Ludovisi
 Cardinali Luigi Caetani
 Cardinali Ulderico Carpegna
 Cardinali Paluzzo Paluzzi Altieri degli Albertoni
 Papa Beneitu XIII
 Papa Beneitu XIV
 Papa Clementi XIII
 Cardinali Bernardino Giraud
 Cardinali Alessandro Mattei
 Cardinali Pietro Francesco Galleffi
 Cardinali Giacomo Filippo Fransoni
 Cardinali Carlo Sacconi
 Cardinali Edward Henry Howard
 Cardinali Mariano Rampolla de su Tindaro
 Cardinali Gennaro Granitu Pignatelli de Belmonte
 Cardinali Pietro Boetto, S.I.
 Cardinali Giuseppe Siri
 Cardinali Giacomo Lercaro
 Pìscopu Luigi Bettazzi
 Archipìscopu Arrigo Miglio

 Riferimentus 

Categoria:Italianos